Иорданием къикIа ди лъэпкъэгъу ныбжьыщIэхэр бысымхэм ирагъэблагъэ
Налшык щыIэ «Горный родник» зыгъэпсэхупIэ унэм дыгъуасэ гуфIэгъуэ зэIущIэ щекIуэкIащ. Ар теухуат Иорданием къикIауэ я адэжьхэм я хэкум зыщагъэпсэхуну къаша сабийхэмрэ ахэр щыхьэщIэну къыхаха адыгэ унагъуэхэмрэ зэрыгъэ-цIыхуным.
ЗэIущIэр ХьэфIыцIэ Мухьэмэдрэ КIурашын Анзоррэ ирагъэкIуэкI. КъБР-м Граждан жылагъуэ зэгухьэныгъэхэм ядэлэжьэнымрэ лъэпкъ IуэхухэмкIэ и управленэмрэ Иорданием щыIэ Адыгэ ФIыщIэ Хасэмрэ я зэгурыIуэныгъэкIэ къызэрагъэпэща проектым ипкъ иткIэ, мы махуэхэм Налшык къеблэгъащ ныбжьыщIэ 13. Абыхэм гъэсакIуэ-егъэджакIуэу я гъусэ Хъун Ларисэ зэрыжиIамкIэ, я ныбжькIэ илъэс 13-17 ирикъуауэ мы гупым хэт пщащэ цIыкIухэмрэ щIалэхэмрэ япэу къакIуэу аращ хэкужьым. Тхьэбысым, Шапсыгъ, Щхьэлахъуэ, Налшык, Бэчыжь адыгэ унагъуэхэм къахэкIа ныбжьыщIэхэр Хьэмзэ бен-Хъусейн и цIэр зэрихьэу Амман дэт адыгэ школым щIэсхэщ. Ахэр абы анэдэлъхубзэм, адыгэ хабзэм, лъэпкъ къафэхэм щыхурагъаджэ.
— Бзэр фIыуэ ямыгъэшэрыуэми, мыбы къэтша цIыкIухэм я нэ къокI хэкужьым ныбжьэгъу къыщагъуэтыну, я бзэр ирагъэфIэкIуэну, — жеIэ Ларисэ.
ГуфIэгъуэ зэIущIэм кърихьэлIат Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, КъБР-м Граждан жылагъуэ зэгухьэныгъэхэм ядэлэжьэнымрэ лъэпкъ IуэхухэмкIэ и управленэм и унафэщI КIурашын Анзор, Иорданием щыIэ Адыгэ ФIыщIэ Хасэм илъэс куэд хъуауэ хэт Нэгуэр Зиуар, КъБР-м и егъэджэныгъэ IуэхущIапIэхэм я лIыкIуэхэр.
КIэхумахуэ ФатIимэ КIурашын Анзор псалъэ щратым къажриIащ «Зэныбжьэгъугъэ» щIалэгъуалэ проектыр 2009 гъэ лъандэрэ ди республикэм зэрыщылажьэр икIи иужьрей илъэсхэм а Iуэхугъуэм хэтыну жэрдэм зыщIхэм я бжыгъэм зэрыхэхъуэ зэпытыр. Апхуэдэу абы къыхигъэщащ проектым и мурад нэхъыщхьэр бзэм епхауэ зэрыщытыр. Адыгэ къуажэхэм дэс унагъуэхэм махуибл енкIэ щыхьэщIэну ныбжьыщIэхэм, адыгэбзэ фIэкIа зэхамыхыу, лъэпкъ шхыныгъуэ IэфIхэмкIэ ягъэфIэнухэм, адыгэ жьэгум дэлъ нэмысымрэ зэхущытыкIэ дахэхэмрэ кIэлъыплъхэм, дауи, хэкур гукъинэ ящыхъунущ.
ХьэфIыцIэ Мухьэмэд къызэхуэсахэм къажриIащ мы проектыр илъэс 30 и пэкIэ къежьауэ зэрыщытыр. Абы щыгъуэ Сирием къикIыу унагъуих ди республикэм къакIуэри, адыгэ унагъуэ-хэм щыхьэщIауэ щытащ.
— Мы Iуэхур КъБР-м и УнафэщI КIуэкIуэ Юрий, Иордан Адыгэ ФIыщIэ Хасэм и тхьэмадэ Къардэн Самир сымэ я деж къыщежьащ. Нобэ къедгъэблэгъа сабийхэм я адыгэбзэр нэхъ гъэхуа хъуауэ, хэкум хуаIэ лъагъуныгъэм нэхъри хэхъуауэ я адэ-анэхэм я деж узыншэу екIуэлIэжын Тхьэм ищI. Мы ныбжьыщIэхэр къыздикIа школым сэ зыбжанэрэ сыщыIащ. Сипхъу нэхъыжь ХьэфIыцIэ Данэ абы куэд щIауэ адыгэбзэр щрегъэдж, апхуэдэу зэпыщIэныгъэхэр яхудиIэщ. МыдэкIэ сабийхэр щыхьэщIэ-ну унагъуэхэм я тхьэмадэхэм захузогъазэри, Тхьэм фигъэпсэу! «Мыр лъэпкъ Iуэхущи, дэри ди зэфIэкI хэтлъхьэнщ, — жыфIэри фыкъыхыхьауэ аращи, фIыщIэ ин фхуэфащэщ, — жиIащ ХьэфIыцIэ Мухьэмэд. ХьэщIэхэм абы тыгъэ яхуищIащ МэшбащIэ Исхьэкъ и «Хъан-Джэрий» романыр, Тхьэкъуахъуэ Уэлид хьэрыпыбзэкIэ зэридзэкIар.
Нэгъуей Анзор Проектым хэтыну жэрдэм зыщIахэм ящыщщ: Налшык къалэ щыпсэухэу Пщыгъэуш Артуррэ Махуэ Эдуардрэ я унагъуэхэр, Кэнжэ къуажэм щыщу Хурэ Анатолэ, Унэжокъуэ Тимур, ЖьэкIэмыхъу СэфрэIил сымэ я унагъуэхэр, Кушмэзыкъуей къуажэм щыпсэу Албот Аскэр, Къэхъун дэсхэу Щоджэн Валерэрэ Бэрэздж Аслъэнрэ, Джэрмэншык дэс Молэ Заур, Ислъэмей щыпсэу Шапсыгъ Ритэ сымэ я унагъуэхэр.
Ди лъэпкъэгъу ныбжьыщIэ цIыкIухэр анэмэту къэзыщта унагъуэхэм езыхэм я сабийхэм хуэдэу якIэлъыплъыну, гуапэу яхущытыну, гуныкъуэгъуэ ямыIэу, я нэгу зрагъэужьарэ я нэгум нобэ кърих гуфIэгъуэр нэхъ мащIэ мыхъуауэ пIалъэр къэса нэужь я нэхъыжьхэм къызэрыIэра-гъэхьэжынумкIэ унагъуэ псоми къабгъэдэкIыу псалъэ къаритащ Къэхъун къуажэм къикIа Щоджэн Валерэ.
ЗэIущIэр я макъ жьгъырухэмкIэ ягъэдэхащ Аренгольц Сабинэ, КIэщт Айдамыр, Дидан Аслъэн, Нэгъуей Анзор сымэ.
Иорданием къикIа ныбжьыщIэхэр
Бысымхэмрэ хьэщIэхэмрэ
ЩОДЖЭН Iэминат.
Сурэтхэр Къарей
Элинэ ейщ.
